Kommissionens forordning (EF) nr. 935/2003

af 28. maj 2003

om åbning af en licitation over restitutionen ved udførsel af rug til visse tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, stk. 11, og

ud fra følgende betragtninger:

(1) I betragtning af den nuværende situation på kornmarkederne har det vist sig hensigtsmæssigt at åbne en licitation over eksportrestitutionen for rug i henhold til artikel 4 i Kommissionens forordning (EF) nr. 1501/95 af 29. juni 1995 om visse gennemførelsesbestemmelser til Rådets forordning (EØF) nr. 1766/92 for så vidt angår ydelse af eksportrestitutioner for korn samt de foranstaltninger, der skal træffes inden for kornsektoren i tilfælde af markedsforstyrrelser(3), senest ændret ved forordning (EF) nr. 1163/2002(4).

(2) Der er for eksportrestitutionen fastsat gennemførelsesbestemmelser til licitationsproceduren ved forordning (EF) nr. 1501/95. Blandt licitationsforpligtelserne er pligten til at indgive en ansøgning om eksportlicens og til at stille sikkerhed. Denne sikkerheds størrelse bør fastsættes.

(3) Det er nødvendigt at fastsætte en særlig gyldighedsperiode for de licenser, der udstedes i forbindelse med denne licitation. Gyldighedsperioden bør være i overensstemmelse med behovene på verdensmarkedet i produktionsåret 2003/04.

(4) For at sikre ens behandling af alle de interesserede er det nødvendigt at fastsætte, at gyldighedsperioden for de udstedte licenser er den samme.

(5) For at undgå genindførsler skal udførslerne inden for rammerne af denne licitation begrænses til tredjelande uden for det europæiske kontinent.

(6) Med henblik på en tilfredsstillende afvikling af licitationsproceduren bør der fastsættes en minimumsmængde samt frist og form for fremsendelse af de til de kompetente organer indgivne bud.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Der afholdes en licitation over eksportrestitutionen i overensstemmelse med artikel 4 i forordning (EF) nr. 1501/95.

2. Licitationen omfatter rug, der skal udføres til alle tredjelande bortset fra Albanien, Armenien, Aserbajdsjan, Belarus, Bosnien-Hercegovina, Bulgarien, Cypern, Kroatien, Estland, Georgien, Ungarn, Færøerne, Malta, Island, Kasakhstan, Kirgisistan, Letland, Liechtenstein, Litauen, Moldova, Norge, Usbekistan, Polen, Tjekkiet, Rumænien, Rusland, Serbien og Montenegro, Slovakiet, Slovenien, Schweiz, Tadsjikistan, Turkmenistan og Ukraine.

3. Licitationen er åben indtil den 27. maj 2004. Så længe den varer, holdes der ugentlige licitationer, for hvilke mængderne og fristerne for indgivelse af bud fastsættes i licitationsbekendtgørelsen.

Uanset artikel 4, stk. 4, i forordning (EF) nr. 1501/95 udløber fristen for indgivelse af bud for den første dellicitation den 5. juni 2003.

Artikel 2

Et bud er kun gyldigt, hvis det omfatter en mængde på mindst 1000 tons.

Artikel 3

Den sikkerhed, der omhandles i artikel 5, stk. 3, litra a), i forordning (EF) nr. 1501/95, er på 12 EUR/ton.

Artikel 4

1. Uanset artikel 23, stk. 1, i Kommissionens forordning (EF) nr. 1291/2000(5) anses de eksportlicenser, der er udstedt i overensstemmelse med artikel 8, stk. 1, i forordning (EF) nr. 1501/95, med henblik på fastlæggelsen af deres gyldighedsperiode som udstedt på dagen for indgivelse af buddet.

2. De eksportlicenser, der er udstedt i forbindelse med den i nærværende forordning fastsatte licitation, gælder fra udstedelsesdagen som defineret i stk. 1 til udgangen af fjerde efterfølgende måned.

Dog kan licenser udstedt inden den 1. juli 2003 først anvendes fra denne dato.

Artikel 5

Kommissionen skal modtage de indgivne bud via medlemsstaterne senest halvanden time efter udløbet af fristen for den ugentlige indgivelse af bud, således som fastsat i licitationsbekendtgørelsen. De skal fremsendes ved anvendelse af formularen i bilaget.

Hvis der ikke indgives bud, underretter medlemsstaterne Kommissionen herom inden for den i stk. 1 nævnte frist.

De for indgivelse af bud fastsatte frister svarer til belgisk tid.

Artikel 6

1. På grundlag af de fremsendte bud træffer Kommissionen efter fremgangsmåden i artikel 23, stk. 2, i forordning (EØF) nr. 1766/92 afgørelse om:

- enten at fastsætte en maksimumseksportrestitution under hensyntagen navnlig til de kriterier, der er fastsat i artikel 1 i forordning (EF) nr. 1501/95 eller

- at licitationen skal være uden virkning.

2. Når der er fastsat en maksimumseksportrestitution, antages det bud, der er lig med eller lavere end maksimumsrestitutionen.

Artikel 7

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. maj 2003.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 147 af 30.6.1995, s. 7.

(4) EFT L 170 af 29.6.2002, s. 46.

(5) EFT L 152 af 24.6.2000, s. 1.

BILAG

Ugentlig licitation over restitutionen ved udførsel af rug til visse tredjelande

(Forordning (EF) nr. 935/2003)

>PIC FILE= "L_2003133DA.004702.TIF">